钦定古今图书集成/明伦汇编/交谊典/第015卷 > 《续怀友》〈五首〉张羽
## 钦定古今图书集成/明伦汇编/交谊典/第015卷 > 《续怀友》〈五首〉张羽

予在吴城围中作《怀友诗》廿三首，其后题识四人，迺嘉陵杨孟载、介休王止仲、渤海高季迪、郯郡徐幼文也。时予与诸君及永嘉余唐卿者游，皆落魄不任事，故得流连诗酒间，若不知有风尘之警者。及兵后，予移寓武林，向所怀者，往往不相见；而五君者，或谪或隐，又各暌异。叹离合之靡常，感游从之难得也，故云。

幽居古垣下，共彼佳树阴。里邻岂无好，念子是同心。
芳英带露折，清樽向月斟。欲往寻遗躅，荒园春草深。
〈右余左司〉

藩翰屈长才，蹉跎事文笔。宾筵罢醇𬪩，容台淹下秩。
高门去复醉，孤帆望中疾。少别岁已华，思君无终日。
〈右杨典簿〉

衡庐古巷中，高驾日相顾。芳草掩空扉，知君断幽步。
残烟北寺钟，暮雨西阊树。携赏邈难期，庶望遗缄素。
〈右王逸人〉

予既迁山郡。子亦返郊园。两地花俱发。离愁春共繁。
已罢临池赏。仍暌倾座言。从来作者意。寂寞向谁论。
〈右高征君〉

常怀稚子悲，复洒佳人泣。草草从军旅，悠悠去乡邑。
芳郊连骑行，烟郭同舟入。当时苟不乐，追懽何由及。
〈右徐军咨〉